คลังปรับวิธีการจ่ายเงินเบี้ยคนแก่และพิการ
กรมบัญชีกลางปรับปรุงหลักเกณฑ์และวิธีปฏิบัติในการจ่ายเงินเบี้ยยังชีพผู้สูงอายุและเงินเบี้ยความพิการของ อปท. เตรียมพร้อมงบฯ 64


28 ก.ย. 2563

นายภูมิศักดิ์ อรัญญาเกษมสุข อธิบดีกรมบัญชีกลาง กล่าวว่า ตามที่กระทรวงการคลังได้กำหนดหลักเกณฑ์และวิธีปฏิบัติในการจ่ายเงินเบี้ยยังชีพผู้สูงอายุและเงินเบี้ยความพิการให้คนพิการขององค์กรปกครองส่วนท้องถิ่น (อปท.) ตามโครงการบูรณาการฐานข้อมูลสวัสดิการสังคม ซึ่งอยู่ในแผนงานโครงการ e-Payment ภาครัฐ เพื่อให้หน่วยงานที่เกี่ยวข้องถือปฏิบัติในการจ่ายเงินเบี้ยยังชีพผู้สูงอายุและเงินเบี้ยความพิการให้คนพิการของ อปท. โดยกรมบัญชีกลางทำหน้าที่ในการจ่ายเงินเข้าบัญชีเงินฝากธนาคารให้แก่ผู้มีสิทธิฯ แทน อปท. นั้น
เนื่องจากร่างพระราชบัญญัติงบประมาณรายจ่ายประจำปี พ.ศ. 2564 มีการจัดสรรงบประมาณ งบเงินอุดหนุน ประเภทเงินอุดหนุนทั่วไป รายการเงินอุดหนุนค่าใช้จ่ายสำหรับสนับสนุนการสงเคราะห์เบี้ยยังชีพผู้สูงอายุ และเงินอุดหนุนสำหรับสนับสนุนการสงเคราะห์เบี้ยยังชีพคนพิการ ให้ อปท. โดยผ่านกรมส่งเสริมการปกครองท้องถิ่น (สถ.) และจัดสรรให้เทศบาลที่เป็นหน่วยรับงบประมาณโดยตรง ได้แก่ เทศบาลนคร และเทศบาลเมือง
ดังนั้น เพื่อให้การจ่ายเงินเบี้ยยังชีพผู้สูงอายุและเงินเบี้ยความพิการให้คนพิการของ อปท. ตั้งแต่เดือนตุลาคม 2563 เป็นไปด้วยความถูกต้อง สะดวก คล่องตัว อาศัยอำนาจตามระเบียบกระทรวงการคลัง ว่าด้วยการเบิกเงินจากคลัง การรับเงิน การจ่ายเงิน การเก็บรักษาเงิน และการนำเงินส่งคลัง พ.ศ. 2562 ข้อ 7 กรมบัญชีกลางจึงยกเลิกหลักเกณฑ์และวิธีปฏิบัติตามหนังสือกระทรวงการคลัง ด่วนที่สุด ที่ กค 0402.2/ว 148 ลงวันที่ 20 ธันวาคม 2562 และกำหนดหลักเกณฑ์และวิธีปฏิบัติขึ้นใหม่ เพื่อให้หน่วยงานที่เกี่ยวข้องถือปฏิบัติ โดยจะเป็นการเพิ่มเติมให้มีความครอบคลุม และชัดเจนยิ่งขึ้น เช่น กรณี อปท. ที่รับงบประมาณผ่าน สถ. กำหนดให้ สถ. ตรวจสอบงบประมาณ งบเงินอุดหนุน ประเภทเงินอุดหนุนทั่วไป รายการเงินอุดหนุนค่าใช้จ่ายสำหรับสนับสนุนการสงเคราะห์เบี้ยยังชีพผู้สูงอายุ และเงินอุดหนุนสำหรับสนับสนุนการสงเคราะห์เบี้ยยังชีพคนพิการ ในบัญชีเงินฝากกระทรวงการคลังของ อปท. แต่ละแห่งให้เพียงพอ เพื่อกรมบัญชีกลางจ่ายให้แก่ผู้มีสิทธิฯ ได้ทันกำหนดระยะเวลา และการเพิ่มเติมหลักเกณฑ์และวิธีปฏิบัติของเทศบาล เป็นต้น รายละเอียดตามหนังสือกระทรวงการคลัง ด่วนที่สุด ที่ กค 0402.2/ว 152 ลงวันที่ 28 กันยายน 2563
“ในปีงบประมาณ พ.ศ. 2564 กรมบัญชีกลางยังคงมุ่งมั่นที่จะอำนวยความสะดวกในด้านต่าง ๆ ตลอดจนปรับปรุงหลักเกณฑ์และวิธีปฏิบัติให้เหมาะสมกับสภาพเศรษฐกิจและสังคมในปัจจุบัน เพื่อสนับสนุนการพัฒนาคุณภาพชีวิตตามนโยบายของรัฐบาล หากมีข้อสงสัย สามารถสอบถามข้อมูลเพิ่มเติมได้ที่กองกฎหมาย กรมบัญชีกลาง โทร. 0 2 217 7256 ในวันเวลาราชการ” อธิบดีกรมบัญชีกลาง กล่าว